– Metsää on hoidettavana vaikka millä mitalla, kansanedustaja sanoi A-talkissa.

Kansanedustaja Susanna Koski (kok) kehotti torstain A-talkissa työttömiä etsimään toimeentuloa metsistä.

Koski sanoo Iltalehdelle, että metsät ovat vain yksi esimerkki. Tekemätöntä työtä löytyy Kosken mukaan kaupungeistakin vaikka millä mitalla.

Susanna Kosken mukaan taloudellista toimeliaisuutta kannattaa harjoittaa, vaikka se ei tarkoittaisikaan työpaikkaa perinteisessä merkityksessä. Kuva maanviljelijöiden mielenilmauksesta maaliskuulta. TOMMI PARKKONEN

– Missä tahansa liikkuu ja katsoo ympärilleen, niin voi nähdä tekemätöntä työtä, mitä joku voisi tehdä. Riittää, kun istuu autoon tai junaan ja katsoo metsään, kansanedustaja Susanna Koski (kok) sanoi Ylen A-talkissa torstaina.

– Ai risusavottaa? Lauri Ihalainen (sd) kysyi Koskelta.

– Ei nyt ehkä siinä klassisessa mielessä, Koski vastasi.

Juontaja Jan Andersson tiedusteli Koskelta, mitä hän tarkoitti kommentillaan.

– Onhan siellä metsää hoidettavana vaikka millä mitalla. Metsänhoito on ihan kunniallista työtä, Koski totesi.

Marjoja poimimaan

Koski sanoo Iltalehdelle, että hän ei ehkä onnistunut viestinsä välittämisessä parhaalla mahdollisella tavalla.

– Metsät ovat yksi esimerkki, mutta missä tahansa liikkuu, niin tekemätöntä työtä löytyy kyllä, sitä ei vain aina huomata. Ei nyt kirjaimellisesti tarvitse metsään lähteä, vaan kaupungeissa on tekemätöntä työtä vaikka millä mitalla. Pääsevätkö esimerkiksi vanhukset hoivakodeissa tarpeeksi ulos?

Koski palaa vielä metsään.

– Metsissä on hoitovelkaa, ja meillä on jokamiehenoikeudet. Metsissä on paljon syötäviksikin kelpaavia asioita. Nuoret ovat osoittaneet aloitteellisuutta, jonka tasavallan presidenttikin on huomioinut (viittaa mustikoiden poimimisella tienanneeseen Oscar Taipaleeseen).

Ylen A-talk käsitteli nuorisotyöttömyyttä. Ohjelman alussa kerrottiin, että Suomessa noin joka viides 20–24-vuotias mies on vailla työtä tai opiskelupaikkaa.